《元宵会吴鼎仪宅分得将进酒》
明代·倪岳

将进酒，黄金杯，东风摇荡春葳蕤。清宵对此灯烛辉，明月皎皎当中闺。

将进酒，夜未央，日月逝矣嗟流光。年时感此雨雪狂，美景不及今晨良。

将进酒，一再行，醉来尔汝俱忘形。交分蔼若弟与兄，岂直倾盖论平生。

将进酒，伐木诗，倚歌而和心孔夷。我虽不饮强倒卮，永怀白首同襟期。

将进酒，君莫辞。

作者简介：倪岳（1444年—1501年）明代大臣。字舜咨，上元（今江苏南京）人，祖籍浙江钱塘。倪谦之子。好学能文，通晓经世之务。天顺八年（1464年）进士，授编修。成化中，累迁为礼部右侍郎。弘治中，官礼部尚书，历南京吏、兵二部尚书，还为吏部尚书，弘治十四年（1501年）十月，倪岳去世，享年五十八岁。著有《青溪漫稿》。